**NOTĂ INFORMATIVĂ**

**la proiectul hotărârii de Guvern**

***cu privire la Centrul Republican de Asistență Psihopedagogică***

|  |
| --- |
| 1. **Denumirea autorului și, după caz, participanților la elaborarea proiectului** |
| Proiectul Hotărârii Guvernului cu privire la Centrul Republican de Asistență Psihopedagogică a fost elaborat de către Ministerul Educației și Cercetării, în comun cu experți din societatea civilă. |
| 1. **Condițiile ce au impus elaborarea proiectului de act normativ și finalitățile urmărite** |
| Prezentul proiect este elaborat, în baza prevederilor art.129 din Codul educației al Republicii Moldova nr. 152/2014, cu modificările și completările ulterioare, în scopul eliminării inconsistențelor existente și asigurării calității și eficienței domeniului de asistență psihopedagogică.  Analiza constativă a actelor normative și metodologice care reglementează activitatea structurilor de asistență pedagogică, precum și cercetarea diferitelor studii, a scos în evidență disfuncționalitățile și vulnerabilitățile în activitatea structurilor de asistență psihopedagogică, generate de inconsistențele normative menționate mai sus.  Cele mai evidente și persistente astfel de limitări/constrângeri constatate sunt următoarele:   * *Caracterul discreționar al deciziei privind instituirea serviciilor raionale/municipale de asistență psihopedagogică (SAP).*   Instituirea SAP este recomandată de către Guvern consiliilor raionale/municipale și nu stabilită ca atare. Acest fapt pune sub risc înalt/iminent crearea serviciilor respective, când organele administrației publice raionale/municipale pot decide existența sau inexistența unui serviciu absolut necesar sistemului de învățământ.   * *Uniformizare în stabilirea efectivului-limită de personal al SAP.*   Prin HG nr.732/2013, a fost aprobat efectivul-limită de 10 unități de personal pentru SAP, fără luarea în considerare a numărului potențial de copii, familii, instituții, cadre didactice asistate. Or, lucrurile sunt radical diferite în cazul raioanelor mici (Basarabeasca, Dubăsari, Șoldănești) și al celor mai mari (Orhei, Cahul, Hâncești), precum și al municipiilor (Chișinău, Bălți).   * *Insuficiența resurselor pentru realizarea calitativă a misiunii*.   Raportate la complexitatea și amploarea atribuțiilor puse în sarcina Centrului Republican de Asistență Psihopedagogică (CRAP): de organizare, elaborare, monitorizare, cercetare, realizare de intervenții practice etc., resursele Centrului Republican de Asistență Psihopedagogică (umane, materiale, de timp) nu acoperă și nu asigură realizarea calitativă misiunii acestuia. Misiunea este formulată prea larg și lasă loc pentru situații în care CRAP va fi în permanență implicat în activați suplimentare care decurg din dezideratul de asigurare a dreptului la educaţie  de calitate pentru toţi copiii.  De asemenea, scopul CRAP necesită concretizare, întrucât sintagma ,,asistență psihopedagogică”, ca și semnificație, presupune activități concrete de lucru cu copiii, care sunt improprii nivelului/poziției CRAP în ierarhia structurilor de educație incluzivă.  O situație similară se înregistrează și în cazul SAP, în special în ceea ce privește realizarea atribuției de acordare a asistenței psihopedagogice directe copiilor.  În același timp, conform documentelor de constituire, misiunea ambelor structuri este formulată foarte general, fapt ce extinde extrem de mult aria de activitate a ambelor structuri de asistență psihopedagogică, în condițiile în care acestea au fost create pentru asistența unui grup distinct de beneficiari.  Aceeași constatare poate fi făcută și în ceea ce privește atribuțiile CRAP/SAP. Lista de atribuții este extrem de extinsă, în practică fiind complicat de asigurat realizarea calitativă a tuturor acestor responsabilități.   * *Inadecvarea tipologiei resurselor la misiunea și obiectivele structurilor de asistență psihopedagogică*   Lista/tipologia funcțiilor în cadrul structurilor de asistență psihopedagogică necesită revizuire în sensul adecvării la misiunea și scopurile de bază ale acestor structuri. Constatarea respectivă este în special pregnantă în cazul acordării asistenței psihopedagogice directe copiilor. În condițiile în care în sistemul național de educație activează doar 20 de psihologi și 16 psihopedagogi la nivel preșcolar și 420 de psihologi – la nivel de instituții de învățământ primar şi secundar general, este evidentă necesitatea aportului SAP la asistența copiilor. (Pe când în SAP activează doar un psiholog care are multe responsabilități și puține resurse/instrumente pentru realizarea calitativă a acestora).   * *Interferența nivelurilor de responsabilitate.*   Întrucât CRAP coordonează  metodologic SAP, oferă asistență de specialitate, este ineficient, din punctul de vedere al utilizării resurselor, ca Centrului să i se pună sarcina de acordare a suportului metodologic personalului din învățământ (cadre didactice, cadre didactice de sprijin, psihologi, logopezi). În acest scop, sunt create SAP-urile și CRAP asigură, prin elaborarea metodologiilor, instrucțiunilor, altor suporturi, asistența metodologică necesară instituțiilor și personalului.  La fel, extinderea atribuțiilor CRAP până la acordarea asistenței APL, copiilor şi familiilor acestora creează dublări cu atribuțiile SAP și reduce din resursele CRAP care ar trebui sa fie alocate pentru realizarea atribuțiilor de bază: asigurarea metodologică a dezvoltării educației incluzive la nivel național.  Atribuirea SAP a responsabilității de monitorizare a progresului educaţional al copiilor cu cerințe educaționale speciale generează dublarea sarcinilor cu instituțiile de învățământ. SAP ar trebui să elaboreze analize calitative și de impact privind intervențiile/serviciile de suport, adecvarea acestora la necesitățile copiilor și contribuția la evoluția/progresul educațional al copiilor.   * *Lipsa perspectivelor și precondițiilor de dezvoltare a structurilor de asistență psihopedagogică și de asigurare a calității activității acestora*.   Niciunul din regulamentele structurilor de asistență psihopedagogică nu conține prevederi explicite privind dezvoltarea continuă, modernizarea, asigurarea calității. Nu este clar stabilit mecanismul de monitorizare, cu excepția supervizării SAP de către CRAP și a prezentării rapoartelor anuale de activitate ca formă de responsabilizare publică. |
| 1. **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nu conține norme de armonizare a legislației naționale cu legislația Uniunii Europene. |
| 1. **Principalele prevederi ale proiectului și evidențierea elementelor noi** |
| Proiectul abrogă Regulamentul în vigoare al Centrului Republican de Asistență Psihopedagogică și creează cadrul normativ reconceptualizat al Centrului Republican de Asistență Psihopedagogică, cu următoarele aspecte noi:   * Delimitarea a patru funcții de bază ale CRAP:  1. asigurarea științifică și metodologică a proceselor de evaluare complexă a dezvoltării copiilor/elevilor, identificarea cerințelor educaționale speciale și acordare a asistenței psihopedagogice; 2. coordonarea și prestarea serviciilor de asistență psihopedagogică la nivel național; 3. formarea continuă în domeniul educației incluzive, asistenței psihopedagogice și în domeniile conexe; 4. gestionarea Sistemul informațional de management a datelor în domeniul educației incluzive (SIMDDEI).  * Consolidarea capacităților CRAP prin crearea secțiilor și serviciilor noi, corespunzătoare atribuțiilor de bază. Asigurarea coerenței între atribuții și structura de personal. * Majorarea numărului de unități de personal, anterior subdimensionat în raport cu atribuțiile CRAP. |
| 1. **Fundamentarea economico-financiară** |
| Dat fiind creșterile de personal în cadrul Centrului Republican de Asistență Psihopedagogică, dar și  unele precondiții pentru asigurarea calității activității CRAP și serviciilor de asistență psihopedagogică, sunt necesare alocații financiare, suplimentare la bugetul actual al Centrului Republican de Asistență Psihopedagogică.  Activitatea serviciilor de asistență psihopedagogică ca structuri teritoriale de asistență psihopedagogică ale Centrului Republican (fără statut de persoană juridică) va necesita cheltuieli pentru: posturi de contabil la Centrul Republican, dotarea locurilor de muncă, cheltuieli de unică dată, cheltuieli de locațiune si servicii aferente, angajarea personalului suplimentar în serviciile de asistență psihopedagogică pentru acordarea serviciilor mobile de suport individualizat la locul aflării copiilor, procurarea unităților de transport pentru serviciile mobile.  Costul implementării proiectului Hotărârii Guvernului cu privire la Centrul Republican de Asistență Psihopedagogică constituie 43.4 mil lei (servicii de locațiune și cheltuieli aferente - 4,7 mil.lei, dotarea cu echipament tehnic, automobile și mobilier – 15,5 mil.lei, iar pentru următorii 3 ani câte 7,7 mil. lei în fiecare an pentru dezvoltarea echipelor mobile și angajarea personalului), suplimentar la cele 47, 0 mil alocate de bugetele locale (la 01 septembrie 2023) pentru consolidarea capacităților Centrului Republican de Asistență Psihopedagogică și structurilor sale teritoriale. De menționat că, activitatea  respectivă a fost propusă să se includă ca măsură nouă în proiectul strategiei sectoriale de cheltuieli pentru anii 2024-2026. |
| 1. **Modul de încorporare a actului în cadrul normativ în vigoare** |
| Proiectul prevede abrogarea Hotărârii Guvernului nr.732/2013 cu privire la Centrul Republican de Asistenţă Psihopedagogică şi Serviciul raional/municipal de asistență psihopedagogică (Monitorul Oficial al Republicii Moldova, 2013, nr.206-211, art.823). |
| 1. **Avizarea și consultarea publică a proiectului** |
| În scopul respectării prevederilor Legii nr.100/2017 *cu privire la actele normative* și Legii nr. 239/2008 *privind transparența în procesul decizional*, anunțul referitor la inițierea procesului de elaborare a proiectului Hotărârii Guvernului cu privire la Centrul Republican de Asistență Psihopedagogică a fost plasat pe pagina web oficială a Ministerului Educației și Cercetării [www.mec.gov.md](http://www.mec.gov.md), la Transparență decizională și pe Particip.gov.md  [https://particip.gov.md/ro/document/stages/\*/11143](https://particip.gov.md/ro/document/stages/*/11143) . |
| 1. **Constatările expertizei anticorupție** |
|  |
| 1. **Constatările expertizei de compatibilitate** |
| Proiectul nu necesită expertiza de compatibilitate, dat fiind faptul că nu prezintă relevanță Uniunii Europene. |
| 1. **Constatările expertizei juridice** |
|  |
| 1. **Constatările altor expertize** |
| Proiectul nu necesită a fi expus altor expertize. |

**Ministru Dan PERCIUN**

Executant: Viorica Marț

🕿 022-233-897